ORDE do 26 de outubro de 2007 pola que se clasifica como mixta a Fundación Sen Esquencer.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 19/11/2007

Visto o expediente de clasificación da Fundación Sen Esquencer, con domicilio en Portomouro, concello de Val do Dubra (A Coruña).
Supostos de feito.
1. Francisco Xabier Fernández del Buey, na súa condición de membro do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela, o día 9 de agosto de 2006, ante o notario Carlos de la Torre Deza, co número de protocolo 1823, por Olga del Buey Rey. Esta escritura foi emendada por outra posterior outorgada ante o mesmo notario en data 26 de xuño de 2007, con número de protocolo 2107.
3. Segundo consta no artigo 6 dos seus estatutos, a fundación ten por obxecto:
1. Fins ecolóxicos:
A defensa do ambiente en todos os seus ámbitos, con especial incidencia en investigación, promoción, implantación da recuperación, reutilización e reciclaxe de RSU; investigación, promoción, implantación das enerxías renovables; evitar, limitar ou impedir a degradación de espazos naturais (ríos, montes, fragas, soutos).
A conservación do ecosistema mediante promoción, protección implantación e defensa de rutas naturais, áreas protexibles, declaración da monumentalidade natural; protección, repoboación e conservación da fauna e da flora, conservación das aves rapaces; implantación da apicultura, promoción da recolección, dos usos medicinais gastronómicos e artesanais.
2. Fins culturais:
A defensa dos valores etnográficos antropolóxicos e culturais de Galicia, cunha especial defensa na conservación e difusión da lingua galega; recuperación da memoria histórica de Evaristo Rey Tourón como persoa clave no Concello de Val do Dubra.
3. Fins sociais:
A defensa da muller fronte á violencia de xénero, a explotación laboral e o patriarcado; traballar na erradicación da pobreza, da violencia, da desigualdade, da marxinación e da exclusión social como único camiño posible para acadar a convivencia e o respecto da dignidade humana; traballar e esforzarse na erradicación da pandemia do VIH-SIDA; recuperación da memoria histórica de José Miguel Fernández del Buey.
4. O padroado da fundación estará integrado por Olga del Buey Rey como presidenta, José Fernández Presedo como vicepresidente, Ana María Fernández del Buey como secretaria, e por María Olga Fernández del Buey, Francisco Xabier Fernández del Buey e José Luis Bascoy Quintela como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como mixta da Fundación Sen Esquencer dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como mixta e a súa adscrición á Consellería de Presidencia, Administracións Públicas e Xustiza.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 8 de outubro de 2007.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como mixta a Fundación Sen Esquencer, adscribíndoa á Consellería de Presidencia, Administracións Públicas e Xustiza, que exercerá plenamente o protectorado sobre ela.
Santiago de Compostela, 26 de outubro de 2007.
José Luis Méndez Romeu
Conselleiro de Presidencia, Administracións Públicas e Xustiza